POROČILO KOMISIJE EVROPSKEMU PARLAMENTU IN SVETU

o izvajanju Uredbe (ES) št. 789/2004 o prenosu tovornih in potniških ladij iz enega registra v drugega znotraj Skupnosti

1.Uvod

Uredba (ES) št. 789/2004 o prenosu tovornih in potniških ladij iz enega registra v drugega znotraj Skupnosti je bila pobuda za posodobitev in izboljšanje predhodne Uredbe (EGS) 613/91. V nasprotju s predhodno uredbo sedanja vključuje prenos potniških ladij, se izrecno sklicuje na zadevno zakonodajo EU in krepi sodelovanje med nacionalnimi pomorskimi upravami.

Prenosi med registri so obravnavani v številnih konvencijah in instrumentih IMO ter v okrožnici MSC/Circ.1.1140/MEPC/Circ.424. Znotraj Unije se uporablja Uredba (ES) št. 789/2004. Namen navedene uredbe je odpraviti tehnične ovire pri prenosu tovornih in potniških ladij, ki plujejo pod zastavo države članice, med registri držav članic, ob hkratnem zagotavljanju visoke ravni varnosti ladij in varovanja okolja v skladu z mednarodnimi konvencijami.

Treba je opozoriti, da Direktiva 2009/21/ES o skladnosti z zahtevami države zastave v členih 4 in 6 določa ukrepe, ki jih mora država zastave sprejeti, preden ladja lahko začne obratovati pod njeno zastavo. Določa tudi, da morajo predhodne države zastave pravočasno zagotoviti informacije o pomanjkljivostih ladje in druge z varnostjo povezane informacije ter določa informacije, ki morajo biti navedene v registrih držav zastav in morajo biti vedno na voljo javnosti. V poročilu o navedeni direktivi, ki je bilo sprejeta leta 2013 , je Komisija ugotovila, da bi informacije, ki morajo biti vedno na voljo, in preglednost podatkov o delovanju ladij pod zastavo držav članic olajšale prenos ladij.

2.Ladijski registri

V ladijskem registru so navedene ladje, ki plujejo pod zastavo zadevne države (država zastave).

Znotraj Evropske unije vodijo nekatere države članice dve vrsti ladijskih registrov:

nacionalne registre, za katere se običajno zahteva, da so kapitan, častniki in večinoma tudi člani posadke državljani države zastave ter plačani v skladu z zakoni zadevne države. Vse države članice EU ne upoštevajo te tradicije, na primer malteška in ciprska zastava;

druge registre, za katere te zahteve ne veljajo, nekateri od njih pa ponujajo tudi davčne ugodnosti.

Uredba 789/2004 ne razlikuje med tema vrstama registrov.

Nekatere države članice poznajo sistem vpisa zakupa ladijskega prostora, v okviru katerega lahko zakupnik ladjo, ki je zakupljena že dlje časa, vpiše v drugi državi zastave, saj ima ladjo v posesti zakupnik in se lahko odloči, da je v njegovo korist vpisati ladjo pod drugo zastavo, dokler je odgovoren za plovilo. Tako je lahko ladja vpisana v registrih dveh držav.

3.Spremembe registra

Osnovni mehanizem te uredbe je opredeljen v členu 4. Načeloma država članica iz tehničnih razlogov, ki izhajajo iz ustreznih konvencij, ne odkloni pravice do vpisa ladje, vpisane v drugi državi članici, ki ustreza „zahtevam“ ter ima veljavna potrdila in opremo, odobreno ali tipsko odobreno v skladu z Direktivo Sveta 96/98/ES z dne 20. decembra 1996 o pomorski opremi. „Zahteve“ so opredeljene kot zahteve o varnosti, zaščiti in preprečevanju onesnaževanja, ki se nanašajo na ladijsko gradnjo in opremo ter so določene v navedenih konvencijah, in zahteve, ki se nanašajo na potniške ladje, ki opravljajo notranji pomorski prevoz, in so določene v Direktivi 2009/45/ES Evropskega parlamenta in Sveta o varnostnih predpisih in standardih za potniške ladje, s katero je bila prenovljena Direktiva Sveta 98/18/ES z dne 17. marca 1998 o varnostnih predpisih in standardih za potniške ladje.

To poročilo na splošno ugotavlja, da se v referenčnem obdobju 2006–2012 niso pojavile nobene posebne težave. Podrobnosti bodo navedene v oddelku 5 spodaj.

V referenčnem obdobju je prišlo do znatnega števila prenosov. V spremnem delovnem dokumentu služb Komisije št. [Ref. SWD(2015)101] so za to obdobje prikazani statistični podatki o posameznih prenosih v ladijske registre in iz njih.

4.Informacije, uporabljene pri pripravi poročila

Komisija lahko v skladu s členom 8 Uredbe in na podlagi informacij, ki so jih zagotovile države članice, pripravi to poročilo o splošnem stanju.